1.
Suomen Automaatioseura ry:n sääntöjen 3 pykälän mukaisesti yhdistyksen voimalaitostekniikan ja siihen verrattavilla sekä siihen läheisesti liittyvillä aloilla toimivat jäsenet muodostavat Voimalaitosjaos  nimisen alaosaston. Jaoksen nimi kirjoitetaan ”Automaatioseura / Voimalaitosjaos” nimen esiintyessä tekstissä ensimmäisen kerran ja nimen esiintyessä samassa yhteydessä myöhemmin, voidaan käyttää lyhyempää muotoa ”Voimalaitosjaos” tai pelkkä ”jaos”. Englanniksi käytetään nimeä ”FSA Energy”.

Jaoksen tarkoituksena on syventää jäsentensä ammattitaitoa ja tehostaa heidän ammatillista yhteistoimintaansa sekä edistää alan ja jäsenkunnan arvostusta. Lisäksi jaos antaa lausuntoja, selvityksiä ja informaatiota omaa alaansa ja jaoksen jäsenkuntaa koskevissa kysymyksissä.

2.
Jaos voi tarkoituksensa toteuttamiseksi järjestää esitelmä‑, koulutus‑ ja keskustelutilaisuuksia sekä tutustumismatkoja alaa edustaviin kohteisiin. Lisäksi jaos voi yhdistyksen välityksellä olla yhteistoiminnassa muiden samalla alalla toimivien yhteisöjen ja henkilöiden kanssa sekä yhdistyksen toimeksiannosta antaa alaansa kuuluvia tai liittyviä lausuntoja.
  
Viranomaisille tarkoitetuista esityksistä ja muista jaoksen toimialaan liittyvistä huomattavista toimenpiteistä on kuitenkin tehtävä ehdotus yhdistyksen hallitukselle, jonka asiana on harkintansa mukaan esittää ne edelleen yhdistyksen nimissä.

3.
Jaoksen jäseneksi hyväksytään jokainen yhdistyksen varsinainen jäsen, joka ilmoittautuu jaoksen sihteerille jäsenluetteloon merkitsemistä varten. Jaoksen jäseneksi voi jaoksen johtokunta hyväksyä myös henkilön, joka ei ole Suomen Automaatioseura ry:n jäsen.

4.
Jaoksen jäsenyys on maksuton Suomen Automaatioseura ry:n jäsenille, muitten osalta jäsenmaksun päättää jaoksen johtokunta.

5.
Jaoksen asioista päättää jäsenkokous, jonka johtokunta kutsuu tarvittaessa koolle. Kutsu kokoukseen on annettava kaksi viikkoa ennen kokousta jäsenille postitetuilla kirjallisilla ilmoituksilla. 

Jäsenkokouksesta on muutoin soveltuvin osin voimassa mitä yhdistyksen kokouksesta on säädetty tai määrätty.

6.
Jaoksen vuosikokous pidetään huhti- toukokuussa. Vuosikokouksessa käsitellään seuraavat asiat:
	1.	Jaoksen edellisen kauden toimintakertomus. 
	2.	Jaoksen johtokunnan vaali, jossa valitaan puheenjohtaja, sihteeri ja 3-7 jäsentä.
	3.	Alkavan toimintakauden toimintasuunnitelma.  
	4.	Muut asiat.

7.
Jaoksen asioita hoitaa johtokunta, johon kuuluvat puheenjohtaja, varapuheenjohtaja, sihteeri sekä kahdesta kuuteen muuta jäsentä. Johtokunnan tehtävänä on suunnitella ja johtaa jaoksen toimintaa Suomen Automaatioseura ry:n hallituksen antamien ohjeiden mukaisesti sekä raportoida jaoksen toiminnasta seuran hallitukselle.

Johtokunnan puheenjohtaja ja sihteeri valitaan kahdeksi vuodeksi kerrallaan kuitenkin siten, että puheenjohtaja ja sihteeri valitaan vuorovuosina ja muut jäsenet vuodeksi kerrallaan. Jäsenten yhtäjaksoinen toimintakausi on korkeintaan kolme vuotta. Jaoksen puheenjohtajaksi, varapuheenjohtajaksi tai sihteeriksi voidaan johtokunnan jäsenenä toiminut valita aikaisemmasta johtokunnan jäsenyydestä riippumatta.

8.
Johtokunta on päätösvaltainen, kun vähintään puolet johtokunnasta, näiden joukossa puheenjohtaja tai varapuheenjohtaja, on paikalla. Johtokunnasta on muutoin soveltuvin osin voimassa, mitä Suomen Automaatioseura ry:n hallituksesta on säännöissä mainittu.

9.
Jaoksen nimen kirjoittaa puheenjohtaja yksin tai varapuheenjohtaja yhdessä sihteerin kanssa.

10.
Jaoksen kulut suoritetaan Suomen Automaatioseura ry:n jaoksen käyttöön myöntämistä varoista. Jaoksen raha‑asioiden hoidosta huolehtii jaoksen johtokunnan nimittämä henkilö yhdessä Suomen Automaatioseura ry:n rahastonhoitajan kanssa.

11.
Jaoksen kokouksissa on oikeutettu olemaan läsnä myös jaokseen kuulumaton Suomen Automaatioseura ry:n jäsen, jolla on tällöin puhe‑, mutta ei äänivaltaa.

12.
Jaoksen lopettamisesta on päätettävä kahdessa perättäisessä kokouksessa, joiden väli on vähintään yksi kuukausi. Muutoin lopettamisessa menetellään Suomen Automaatioseuran ry:n sääntöjen edellyttämällä tavalla.

13.
Johtosäännön muutokset hyväksyy jaoksen  kokous. Johtosäännön muutokset astuvat voimaan, kun Automaatioseuran hallitus on ne hyväksynyt.